text: Opvisningskamp kan redde klubben
  01 marts 2014 kl. 15.14
  Vejen EHs håndboldpiger spiller en opvisningskamp på fredag. Den kan betyde, at holdet kan spille resten af sæsonen.
  Vejen EHs kvindehåndboldhold kæmper for livet. 
  I dag var der bl.a. gang i produktionen af flyers.
  - Vi giver ikke op og håber fortsat, vi også fremover kan levere håndbold i verdens bedste liga her i Vejen, siger klubbens direktør, Henrik Schmidt-Ebbesen.
  En opvisningskamp på fredag kan være afgørende.
  - Vi spiller en opvisningskamp i Vejen Idrætscenter mod Fortuna Italy, der er et italiensk hold bestående af A- og U-landsholdsspillere. Her sponserer idrætscentret aftensmaden til alle tilskuerne, og prisen for arrangementet er 1000 kroner. Lykkes det at samle måske 700-800 deltagere, er der ingen tvivl om, at vi kan spille sæsonen færdig, siger Henrik Schmidt-Ebbesen.
  